लादेन की बीवियों तक पहुंचा अमेरिका  
अमेरिका लादेन की तीनों बीवियों तक पहुंच गया है और उसने आईएसआई की निगरानी में उनसे कथित रूप से पूछताछ की।
अमेरिका पाकिस्तान के ऐबटाबाद में मारे गए अल कायदा प्रमुख ओसामा बिन लादेन की तीनों बीवियों तक पहुंच गया है और उसने आईएसआई की निगरानी में उनसे कथित रूप से पूछताछ की।  व्हाइट हाउस के प्रवक्ता जय कार्नी ने कहा, अमेरिका सरकार ओसामा बिन लादेन तक पहुंच गई। उन्होंने कहा कि इस संबंध में अमेरिका पाकिस्तान के सहयोग की सराहना करता है।  हालांकि व्हाइट हाउस और पेंटागन ने मुद्दे की संवेदनशीलता के मद्देनजर कुछ भी ब्यौरा देने से इनकार कर दिया।  इससे पहले सीएनएन ने खबर दी थी कि इस सप्ताह लादेन की तीनों बीवियों से एक साथ पूछताछ की गई जिसमें पता चला कि अमेरिकी लोगों के प्रति इनका धुर विरोधी रवैया है।  ओसामा बिन लादेन की बड़ी पत्नी ने सबकी ओर से जवाब दिया।  अज्ञात अधिकारियों ने बताया कि अमेरिकी अधिकारियों द्वारा की गई पूछताछ के दौरान पाकिस्तानी सेना द्वारा संचालित आईएसआई के सदस्य भी पूछताछ कक्ष में मौजूद थे।